На основу члана 271 Закона о привредним друштвима (“Службени лист ЦГ”, бр. 65/20 и 146/21), члана 38 став 1 Статута општине Никшић (“Службени лист ЦГ-Општински прописи”, број 31/18) и члана 14 став 1 алинеја 1 Одлуке о оснивању Друштва са ограниченом одговорношћу “Аутобуска станица” Никшић (“Службени лист ЦГ-Општински прописи”, број 30/22), Скупштина општине Никшић, на сједници одржаној \_\_\_\_\_\_ 2022.године, донијела је

СТАТУТ

ДРУШТВА СА ОГРАНИЧЕНОМ ОДГОВОРНОШЋУ

“АУТОБУСКА СТАНИЦА„ НИКШИЋ

I ОСНОВНЕ ОДРЕДБЕ

Члан 1

Овим Статутом уређују се питања у вези са организацијом рада и функционисањем Друштва са ограниченом одговорношћу ”Аутобуска станица” Никшић (у даљем тексту: Друштво) и то: оснивач, назив и сједиште, дјелатност, основни капитал, унутрашња организација, управљање и руковођење, представљање и заступање, јавност рада и информисање, као и друга питања од значаја за рад и пословање Друштва.

Члан 2

Изрази који се у овом статуту користе за физичка лица у мушком роду, подразумијевају исте изразе у женском роду.

Члан 3

Друштво је правно лице са правима, обавезама и одговорностима утврђеним Законом, Одлуком о оснивању и овим статутом.

Друштво стиче својство правног лица даном уписа у Централни регистар привредних субјеката у Подгорици.

Члан 4

Оснивач Друштва је Општина Никшић (у даљем тексту: Оснивач).

Друштво је основано као једночлано друштво са ограниченом одговорношћу.

Друштво се оснива на неодређено вријеме.

Члан 5

Друштво самостално иступа у правном промету, закључује уговоре и предузима друге правне радње у оквиру своје дјелатности.

Друштво одговара за обавезе према трећим лицима цјелокупном својом имовином.

Оснивач одговара за обавезе Друштва до висине свог оснивачког улога.

II НАЗИВ И СЈЕДИШТЕ ДРУШТВА

Члан 6

Назив Друштва је: Друштво са ограниченом одговорношћу “Аутобуска станица„ Никшић.

Скраћени назив Друштва је: ДОО “Аутобуска станица„ Никшић.

Друштво послује под пуним и скраћеним називом.

Члан 7

Сједиште Друштва је у Никшићу, улица Гојка Гарчевића бб.

Адреса за пријем службене поште је у Никшићу, улица Гојка Гарчевића бб.

Адреса за пријем електронске поште је: autobuskastanica@t-com.me

Званична интернет страница Друштва је: autobuskastanicank.me

Члан 8

Друштво има печат и штамбиљ.

Печат је округлог облика на којем ободу је исписан текст: Друштво са ограниченом одговорношћу “Аутобуска станица„ Никшић.

Штамбиљ је правоугаоног облика који садржи текст: Друштво са ограниченом одговорношћу “Аутобуска станица„ Никшић, и простор за број акта и датум уписа.

Печат служи за потврђивање аутентичности аката Друштва, а штамбиљ за пријем и отпремање аката.

Број печата и начин њиховог коришћења и чувања уређује се актом Друштва који доноси Одбор директора на предлог Извршног директора.

Члан 9

Друштво има свој знак- лого.

Лого Друштва утврђује Одбор директора.

Меморандум у заглављу садржи лого, назив Друштва и друге потребне податке.

III ДЈЕЛАТНОСТИ ДРУШТВА

Члан 10

Основна дјелатност друштва је обављање послова које чине активности везане за рад Аутобуске станице:

52.21 - услужне дјелатности у копненом саобраћају

- пријем и отпрема аутобуса;

- пријем и отпрема путника;

- пријем,отпремање и чување пртљага и ствари;

- издавање возних карата и других превозних исправа;

- пружање информација о превозу и других информација које су у функцији

основне дјелатности;

- пружање агенцијских, угоститељских и других услуга у складу са Законом.

Дјелатности из става 1 овог члана су дјелатности од јавног интереса.

За дјелатности из става 1 овог члана Друштво води посебну књиговодствену евиденцију.

Члан 11

Поред дјелатности из члана 10 овог статута, Друштво обавља и дјелатности које немају карактер дјелатности од јавног интереса и то:

- 68.2 изнамљивање властитих некретнина ( пословних простора ) и управљање

њима;

- 73.11 дјелатности рекламних агенција

- 96.09 остале услужне дјелатности.

За дјелатности из става 1 овог члана Друштво води посебну књиговодствену евиденцију.

IV ОСНОВНИ КАПИТАЛ И ФИНАНСИРАЊЕ

Члан 12

Основни капитал Друштва чини улог његовог Оснивача.

Улог у Друштво врши се у новчаном износу.

Вриједност Оснивачког улога Друштва у новцу износи 1 еуро, који Оснивач уплаћује најкасније до момента регистрације Друштва.

Сходно оснивачком улогу, Оснивач је једини власник и располаже са 100% удјела у друштву.

Све трошкове у погледу оснивања Друштва сноси Оснивач.

Средства за оснивање Друштва чини дио просторија прве фазе објекта Аутобуске станице, а које су у складу са пројектном документацијом опредијељене у функцији обављања и пружања станичних услуга, од чега у приземљу површине 554,90 м2 и на спрату 339,60 м2 (шалтерска служба, чекаоница са холом, гардероба, информације, службени помоћни улаз са ходником, улазна настрешница, ходник, станични WC, хол са степеништем и на спрату управа Аутобуске станице са ходником и санитарним чвором), као и перони са пратећим садржајем, који се дају на коришћење Друштву, су у својини јединице локалне самоуправе - Оснивача.

Средства из става 6 овог члана не смију се оптерећивати заложним правом нити могу бити предмет извршења нити предмет стечајне масе у стечајном поступку, јер се Друштву уступају на коришћење.

Покретну и непокретну имовину, новчана средства и друга имовинска права неопходна за обављање дјелатности Друштва, Друштво је дужно да користи у складу са законом, овим статутом и да се понаша са пажњом доброг привредника.

Члан 13

Финансирање дјелатности Друштва које имају карактер дјелатности од јавног интереса, обезбјеђују се из:

- прихода остварених обављањем дјелатности Друштва;

- донација;

- других извора у складу са законом.

Дјелатности које нијесу од јавног интереса финансирају се из сопствених средстава Друштва и других извора, у складу са законом.

V УНУТРАШЊА ОРГАНИЗАЦИЈА

Члан 14

Унутрашња организација Друштва утврђује се тако да се обезбјеђује стабилност пословања, ефикасност управљања и одлучивања, и успоставља пословни однос у оквиру тржишних услова привређивања.

Члан 15

Организациони облици Друштва ближе се одређују општим актом о организацији Друштва, коју на предлог Извршног директора доноси Одбор директора.

Основни облици Друштва се утврђују актом о унутрашњој организацији и систематизацији радних мјеста.

Актом о унутрашњој организацији и систематизацији радних мјеста ближе се утврђују: називи организационих облика, радна мјеста и потребан број извршилаца, врста и степен стручне спреме, радно искуство, посебни услови у складу са законом, опис послова и друга питања од значаја за обављање послова из дјелатности Друштва.

VI УПРАВЉАЊЕ И РУКОВОЂЕЊЕ

Члан 16

Друштвом управља Оснивач на начин и под условима предвиђеним Законом, Одлуком о оснивању Друштва и овим статутом.

Члан 17

Оснивач Друштва:

* доноси Статут Друштва и његове промјене;
* одлучује о статусним промјенама (промјени облика, реструктурирања, добровољној ликвидацији и сл.);
* одлучује о повећању и смањењу капитала Друштва;
* именује и разрјешава чланове Одбора директора и утврђује накнаду за њихов рад;
* даје сагласност на годишњи Програм рада и финансијски план Друштва;
* разматра и усваја годишњи Извјештај о раду и финансијском пословању Друштва;
* доноси одлуке о расподјели добити и начину покрића губитака;
* даје сагласност на кредитна задужења Друштва, у складу са Статутом Друштва;
* даје сагласност на промјену дјелатности Друштва;
* врши друге послове у складу са законом и Статутом Друштва.

.

**Органи друштва**

Члан 18

Органи друштва су: Одбор директора и Извршни директор.

**1.Одбор директора**

Члан 19

Одбор директора је орган управљања Друштва.

Чланови Одбора директора врше своју функцију у интересу Друштва и дужни су да поступају са пажњом доброг привредника.

Члан 20

Одбор директора има пет чланаова, од којих је један предсједник.

Предсједник и три члана су из реда Оснивача, а један је представник запослених у Друштву.

Одбор директора се именују на период од четири године уз могућност поновног именовања.

Чланове Одбора директора именује и разрјешава Оснивач.

Члан 21

Одбор директора:

- утврђује и води пословну политику;

- доноси годишњи и периодични рачуноводствени извјештај;

- доноси одлуку о располагању средствима Друштва;

- доноси годишњи Програм рада са финансијским планом;

- доноси годишњи Извјештај о раду Друштва;

- доноси инвестиционе одлуке;

- именује и разрјешава директора Друштва;

- доноси акте о унутрашњој организацији и систематизацији радних мјеста и

друге акте, у складу са овим статутом;

* врши и друге послове у складу са законом, овим статутом и другим општим актима.

Члан 22

Прву конститутивну сједницу Одбора директора након оснивања Друштва сазива предсједник Управног одбора ЈП”Аутобуска станица”- Никшић.

Конституисање Одбора директора врши се на првој сједници која мора бити одржана у року од 15 дана од дана ступања на снагу одлуке о именовању чланова Одбора директора.

Одбор директора на конститутивној сједници бира предсједника Одбора директора из реда својих чланова.

Поступак сазивања сједница, начин рада и одлучивања ближе се уређује Пословником о раду, који доноси Одбор директора.

Члан 23

Сједници Одбора директора може да присуствује извршни директор Друштва који има право да учествује у расправи, без права одлучивања.

Сједници Одбора директора, по позиву предсједника Одбора директора, могу присуствовати и друга лица.

Члан 24

Сједницу Одбора директора заказује предсједник Одбора директора.

Сједница Одбора директора може се одржати ако је присутна већина чланова Одбора директора.

Одбор директора доноси одлуке већином гласова присутних чланова Одбора директора.

У случају једнаког броја гласова, глас предсједника Одбора директора је одлучујући.

Члан Одбора директора нема право гласа када Одбор одлучује о његовим правима, одговорности или раду Друштва.

Члан 25

Члану Одбора директора престаје мандат:

* на лични захтјев;
* истеком времена на које је именован;
* разрјешењем;
* избором, односно именовањем на функцију која није спојива са чланством у Одбору директора;
* у другим случајевима предвиђеним законом.

Члан 26

Члан Одбора директора може поднијети Одбору директора захтјев за престанак мандата прије истека периода на који је именован.

Захтјев из става 1 овог члана подноси се у писаној форми.

Захтјев из става 1 овог члана Одбор директора доставља Оснивачу, ради именовања новог члана.

Члан 27

Члан Одбора директора може бити разријешен:

- ако у континуитету неоправдано не учествује у раду Одбора директора на

више од три сједнице;

- ако поступа супротно члану 19 став 2 овог статута;

- у другим случајевима утврђеним законом.

Предлог за разрјешење може поднијети предсједник Одбора директора или најмање три члана Одбора директора и Оснивач.

Предлог из става 2 овог члана доставља се у писаној форми надлежном органу Оснивача Друштва.

**2.Извршни директор**

Члан 28

Извршни директор је орган руковођења Друштвом.

Члан 29

Извршни директор:

- организује и води пословање Друштва;

- заступа и представља Друштво;

- одговара за законитост рада Друштва;

- извршава одлуке Одбора директора;

- предлаже акте које доноси Одбор директора и одговоран је за спровођење

одлука и других аката Одбора директора;

- закључује уговоре у име Друштва, укупне вриједности до 35.000,00 € током

календарске године;

- одлучује о правима, обавезама и одговорностима запослених у вези са радом,

у складу са законом;

- одлучује о кредитном задужењу Друштва, уз сагласност Оснивача у складу са

Одлуком о оснивању и овим статутом;

* одлучује о другим питањима везаним за текући рад и пословање Друштва, у складу са Одлуком о оснивању, овим статутом и другим прописима.

Члан 30

Извршног директора именује и разрјешава Одбор директора у складу са законом.

Именовање извршног директора врши се на основу јавног конкурса који расписује Одбор директора.

Поступак по конкурсу за именовање извршног директора спроводи Одбор директора.

Одбор директора именује извршног директора већином гласова свих чланова Одбора директора.

Извршни директор закључује са Одбором директора Уговор о раду којим се утврђују права, обавезе, одговорности и зарада извршног директора у складу са законом и актима Друштва.

Члан 31

Мандат извршног директора траје четири године.

Функцију извршног директора исто лице може вршити највише у два мандата.

Члан 32

За извршног директора може бити именовано лице које поред општих услова предвиђених законом испуњава и посебне услове:

- да има високу стручну спрему VII-1 ниво квалификације образовања

(економски, правни, саобраћајни или туристички факултет);

- да има најмање три године радног искуства на пословима руковођења, односно

на другим пословима који захтијевају самосталност у раду.

Члан 33

Извршни директор може бити разријешен прије истека времена на који је именован:

- на лични захтјев;

- ако прекорачи овлашћења утврђена овим статутом и другим актима Друштва;

- ако је његовим чињењем или нечињењем причињена штета Друштву;

- ако неоправдано одбије да изврши одлуку Одбора директора или поступи

супротно тој одлуци;

- ако прекорачи овлашћења у погледу права утврђених овим статутом и другим

актима Друштва;

- у другим случајевима предвиђеним Законом.

Иницијативу за покретање поступка за разрјешење извршног директора Друштва у случајевима из става 1 ал.2, 3, 4, 5 и 6 овог члана могу поднијети Оснивач и Одбор директора.

Члан 34

Одбор директора именује вршиоца дужности извршног директора до именовања директора, а најдуже на период од 6 мјесеци.

Вршилац дужности извршног директора има сва права и обавезе извршног директора Друштва.

VII ПРЕДСТАВЉАЊЕ И ЗАСТУПАЊЕ ДРУШТВА

Члан 35

Друштво заступа и представља извршни директор Друштва, а у његовом одсуству лице које он овласти.

Извршни директор може у оквиру својих овлашћења, дати пуномоћје за заступање Друштва у складу са законом.

VIII ЈАВНОСТ РАДА И ИНФОРМИСАЊЕ

Члан 36

Рад Друштва је јаван.

Друштво је у обавези да редовно информише Оснивача о свом раду и пословању на начин и под условима предвиђеним Законом.

За давање информација и обавјештења о раду и пословању Друштва одговоран је Извршни директор Друштва, или лице које он овласти.

IX ПОСЛОВНА ТАЈНА

Члан 37

Пословном тајном сматрају се документа и подаци чије би саопштавање неовлашћеним лицима због њиховог значаја и природе штетило интересима и дјелатности Друштва.

Документа и подаци који се сматрају пословном тајном морају бити означени као пословна тајна.

Пословну тајну дужни су да чувају сви запослени, без обзира на који начин су сазнали за пословну тајну.

Неовлашћено саопштавање података који представљају пословну тајну Друштва у смислу закона и других прописа, овог статута и других аката Друштва представљају повреду интереса Друштва, а за запослене у Друштву и повреду радне обавезе.

X ЗАШТИТА ЖИВОТНЕ СРЕДИНЕ

Члан 38

У обављању сопствених дјелатности Друштво чува и унапређује животну средину у складу са Законом, другим прописима и актима Друштва тако што:

- предузима мјере и активности којима се обезбјеђује заштита животне средине

од негативног утицаја коју дјелатност Друштва може проузроковати;

* у доношењу планова и програма рада и развоја, планира и организује заштиту и унапређење животне средине.

XI ТРОШКОВИ ПОСЛОВАЊА И РАСПОДЈЕЛА ДОБИТИ

Члан 39

Трошкови пословања Друштва предвиђају се и одобравају у финансијском плану Друштва за сваку пословну годину.

У складу са важећим законским прописима Друштво је дужно да утврђује пословни успијех кроз годишње и периодичне финансијске извјештаје свог пословања.

Добит за расподјелу Друштва се утврђује за сваку пословну годину.

О расподјели добити одлучује Оснивач Друштва.

XII ИЗМЈЕНЕ И ДОПУНЕ СТАТУТА

Члан 40

Статут је основни општи акт Друштва чије се измјене и допуне врше на начин и по поступку за његово доношење.

Иницијативу за измјене и допуне Статута Друштва може поднијети Оснивач, Одбор директора или Извршни директор.

Други општи акти Друштва морају бити у сагласности са овим статутом и Одлуком о оснивању Друштва.

XIII СТАТУСНЕ ПРОМЈЕНЕ, ПРОМЈЕНЕ ОБЛИКА ДРУШТВА И

ПРЕСТАНАК ДРУШТВА

Члан 41

О свим статусним промјенама, о промјени једног облика друштва у други, као и о свим промјенама које су од значаја за упис у државне регистере (промјена облика Друштва, реструктурирање, промјена назива, сједишта, оснивача, дјелатности, лица овлашћених за заступање и др.) одлучују органи утвређени овим сатутом.

Члан 42

Друштво престаје да постоји на начин и под условима одређеним Законом.

XIV НАДЗОР НАД РАДОМ ДРУШТВА

Члан 43

Надзор над радом Друштва у име Оснивача врши орган локалне управе надлежан за послове саобраћаја.

XV ПРЕЛАЗНЕ И ЗАВРШНЕ ОДРЕДБЕ

Члан 44

Друштво је правни сљедбеник ЈП”Аутобуска станица“- Никшић.

Друштво преузима права, обавезе и запослене ЈП”Аутобуска станица” - Никшић.

Члан 45

Друштво је дужно да усклади сва нормативна акта у року од 3 мјесеца од дана уписа Друштва у ЦРПС.

До доношења аката из става 1 овог члана примјењиваће се општи акти ЈП”Аутобуска станица”- Никшић.

Члан 46

Ступањем на снагу овог статута престаје да важи Статут ЈП”Аутобуска станица”- Никшић број 1/2005 на који је Скупштина општине Никшић дала сагласност Рјешењем број 01-1/821 од 15.12.2005.године и све измјене и допуне истог.

Члан 47

Овај статут ступа на снагу осмог дана од дана објављивања у “Службеном листу Црне Горе –Општински прописи”.

Број:01-030-

Никшић, \_\_\_\_\_\_\_\_\_\_2022.године

СКУПШТИНА ОПШТИНЕ НИКШИЋ

П р е д с ј е д н и к

Немања Вуковић, с.р.

О б р а з л о ж е њ е

I ПРАВНИ ОСНОВ

### Правни основ за доношење овог Статута садржан је у члану 271 Закона о привредним друштвима (“Службени лист ЦГ”, бр.65/20 и 146/21) којим је прописано да статут друштва са ограниченом одговорношћу садржи: назив друштва; сједиште друштва; претежну и друге дјелатности друштва; податак да је друштво основано као друштво са ограниченом одговорношћу и износ основног капитала; услове и начин именовања извршног директора; начин именовања чланова одбора директора, односно управног и надзорног одбора, уколико се бирају у друштву, њихова права и обавезе, начин разрјешења и њихова овлашћења; начин промјене износа основног капитала, уколико није утврђен уговором о оснивању; лица овлашћена за заступање друштва, колективно или појединачно; рок на који се друштво оснива, ако се не оснива на неодређено вријеме; поступак за измјене и допуне статута; друге одредбе од значаја за рад друштва.

Чланом 38 став 1 Статута Општине Никшић (“Службени лист ЦГ-Општински прописи”, број 31/18) прописано је да Скупштина у вршењу послова из своје надлежности доноси Статут Општине, пословник, одлуке, рјешења, закључке, повеље, препоруке, планове, програме и друге акте.

Чланом 14 став 1 алинеја 1 Одлуке о оснивању Друштва са ограниченом одговорношћу “Аутобуска станица” Никшић (“Службени лист ЦГ-Општински прописи”, број 30/22) прописано је да оснивач Друштва доноси Статут Друштва и његове промјене.

II РАЗЛОЗИ ЗА ДОНОШЕЊЕ

У складу са Законом о привредним друштвима извршена је реорганизација ЈП”Аутобуска станица” Никшић и донијета је Одлука о оснивању Друштва са ограниченом одговорношћу “Аутобуска станица”Никшић (“Службени лист Црне Горе-Општински прописи”, број 30/22).

Одлуком о оснивању Друштва прописана је, између осталог, и обавеза Оснивача да донесе Статут, па се стога приступило изради предложеног акта.

III САДРЖАЈ

Предложени Статут је конципиран у петнаест поглавља, систематски постављених тако да се у оквиру истог поглавља третирају питања која по тематици припадају одређеним питањима из оквира поглавља, а у цјелини има 47 одредби.

Поглавље I „Основне одредбе“, садржи начелне одредбе и која питања се уређују Статутом Друштва.

Поглавље II „Назив и сједиште Друштва“ прописује назив и сједиште Друштва, изглед печата и штамбиља Друштва.

Поглавље III „Дјелатности Друштва“ прописује дјелатности од јавног интереса и дјелатности које немају карактер дјелатности од јавног интереса које обавља Друштво, као и да је Друштво обавезно да води за сваку дјелатност посебну књиговодствену евиденцију.

Поглавље IV „Основни капитал и финансирање“ прописује шта чини основни капитал Друштва као и начин финансирања обављања дјелатности.

Поглавље V „Унутрашња организација“ прописује шта се утврђује актом о унутрашној организацији и систематизацији радних мјеста.

Поглавље VI „Управљање и руковођење“ прописује надлежности Оснивача, органе Друштва, надлежности Одбора директора, конституисање Одбора директора и сазивање сједница, престанак мандата и разрјешење чланова Одбора директора, надлежности Извршног директора, избор и разрјешење Извршног директора.

Поглавље VII „Представљање и заступање“ прописује ко представља и заступа Друштво.

Поглавље VIII„Јавност рада и информисање“ прописује ко је одговоран за давање информација и обавјештења о раду и пословању Друштва.

Поглавље IX „Пословна тајна“ прописује шта се сматра пословном тајном и ко је дужан да исту чува.

Поглавље X„Заштита животне средине“ прописује на који начин се чува и унапређује животна средина.

Поглавље XI„Трошкови пословања и расподјела добити“ прописује како се предвиђају трошкови пословања Друштва и ко одлучује о расподјели добити.

Поглавље XII „Измјене и допуне Статута“ прописује ко може поднијети иницијативу за измјене и допуне Статута.

Поглавље XIII „Статусне промјене, промјене облика друштва и престанак друштва“ прописује да органи утврђени Статутом одлучују о статусним промјенама и промјенама облика Друштва.

Поглавље XIV “Надзор над радом Друштва“ прописује ко врши надзор над радом Друштва.

Поглавље XV „Прелазне и завршне одредбе“ прописује да је Друштво правни сљедбеник ЈП“Аутобуска станица“- Никшић и да Друштво преузима права, обавезе и запослене ЈП“Аутобуска станица“- Никшић, утврђен је рок у којем ће се ускладити нормативна акта Друштва, као и питања која се односе на престанак важења досадашњег Статута ЈП“Аутобуска станица“Никшић са измјенама и допунама истог и ступање на снагу овог Статута.

Сходно изнијетом предлаже се Скупштини општине Никшић да донесе Статут Друштва са ограниченом одговорношћу „Аутобуска станица“ Никшић.

О Б Р А Ђ И В А Ч

Секретаријат за комуналне послове и саобраћај

Видак Кртолица,с.р.